**ПРАВИЛА ПОНАШАЊА**

***Основне школе “Васа Живковић“Панчево***

На основу члана 119. став 1. тачка 1) Закона о основама система образовања и васпитања („Сл гласник РС“, бр. 88/17 – у даљем тексту: закон), и члана 78. Статута Основне школе „ Васа Живковић" из Панчева, Школски одбор, на седници одржаној дана\_\_\_\_\_\_\_\_2018. године, донео је

# ПРАВИЛА ПОНАШАЊА

# *Основне школе “Васа Живковић“Панчево*

# I ОПШТЕ ОДРЕДБЕ

**Члан 1.**

Правилима понашања у Школи (у даљем тексту: Правила) уређује се пона­ша­ње и међусобни односи запослених, ученика, родитеља односно других законских заступника ученика (у даљем тексту: родитељи) и трећих лица у лица у Основној школи “Васа Живковић” у Панчеву (у даљем тексту: Школа).

**Члан 2.**

Поштовањем Правила обезбеђује се успешно одвијање образовно-васпитне де­лат­ности Школе, побољшавају се радна дисциплина и безбедност у Школи, чување школ­ске имовине и имовине ученика, запослених, родитеља и трећих лица и до­приноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, одраслих, запослених и родитеља.

Запослени имају обавезу да својим радом и укупним понашањем доприносе развијању позитивне атмосфере у Школи.

**Члан 4.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, огра­ничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравстве­ном стању, сметњи у развоју и инвалидитету, брачноми породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане законом када се посумња или утврди дискриминаторно понашање у Школи.

Препознавање облика дискриминације од стране запосленог, ученика, роди­теља или трећег лица у Школи врши се на основу ближих критеријума које заједнички пропису­ју министар надлежан за послове образовања (у даљем тексту: министар) и министар надлежан за људска и мањинска права.

**Члан 5.**

У Школи су, према запосленом, ученику,родитељу или трећем лицу, за­бра­њени:

1) дискриминација и дискриминаторно поступање;

2) физичко, психичко, социјално, сексуално, дигитално и свако друго насиље;

3) злостављање и занемаривање;

4) понашање које вређа углед, част или достојанство;

5) страначко организовање и деловање.

**Члан 6.**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код дете­та, ученика или одраслог примете знаци насиља, злостављања или занемаривања.

**Члан 7.**

Физичким насиљем сматра се: физичко кажњавање детета, ученика или одрас­лог од стране запосленог, родитеља или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Психичким насиљем сматра се понашање које доводи до тренутног или трај­ног угрожавања психичког и емоционалног здравља и достојанства.

Социјалним насиљем сматра се искључивање детета, ученика и одраслог из групе вршњака и различитих облика активности Школе.

Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним актив­ностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостав­ља­ња и занемаривања у Школи почињен од стране родитеља или трећег лица у Школи.

**Члан 8.**

У Школи је забрањен сваки облик насиља и злостављања о којима говоре Пра­вила, од стране ученика, родитеља или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља се подноси пре­кршајна или кривична пријава.

**Члан 9.**

Поступање у Школи као одговор на насиље и злостављање спроводи се према Протоколу поступања у установи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар.

Препознавање невербалних облика злостављања ученика од стране запосленог за време неге, одмора и рекреације и других облика васпитно-образовног рада врши се на основу ближих услова које прописује министар.

**Члан 10.**

У Школи је забрањено свако понашање којим се вређа углед, част или досто­јанство – запосленог према детету, ученику и одраслом; детета, ученика и одраслог пре­ма запосленом; родитеља или трећег лица према запосленом; запосленог према родитељу; детета, ученика и одраслог према другом детету, ученику или одраслом.

Директор Школе (у даљем тексту: директор) дужан је да у року од три дана од дана сазнања за повреду забране из става 1. овог члана предузме одговарајуће актив­ности и мере у оквиру надлежности Школе.

Препознавање понашања којима се вређа углед, част или достојанство у Школи врши се према ближим условима о начину препознавања тавог понашања, које заједнички прописују министар и министар надлежан за људска и мањинска права.

Поступање Школе када се посумња или утврди вређање угледа, части или до­сто­јанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, про­писује министар.

**Члан 11.**

Према ученицима који чине повреде обавеза ученика и повреде забрана могу се примењивати само оне мере које су утврђене законом или општим актом Школе.

**Члан 12.**

У Школи је забрањено страначко организовање и деловање и коришћење школ­ских просторија у такве сврхе.

**II ПОНАШАЊЕ ЗАПОСЛЕНИХ**

**Члан 13.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 14.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора или секре­та­ра Школе о спречености за рад;

4) да се уздржавају од радњи којима се крше права ученика и/или других лица;

5) да се старају о остваривању права, обавеза и одговорности ученика;

6) да пријављују директору или Школском одбору кршење права ученика;

7) да долазе на посао прикладно одевении својим изгледом васпитно делују на ученике;

8) да пре или за време рада не узимају алкохол нити друга средства која утичу на способност за рад;

9) да не пуше у просторијама Школе нити у школском дворишту;

10) да не уносе у Школу нити у школско двориште оружје или друга опасна сред­ства којима се може угрозити живот и тело ученика, запослених и трећих лица или се може нанети материјална штета;

11) да за време рада не користе мобилни телефон нити друга средства којима се може омести процес рада;

12) да не оштећују имовину Школе, ученика, других запослених, родитеља ученика и трећих лица;

13) да користе средства Школе и потрошни материјал само у службене сврхе;

14) да не износе школску евиденцију, друга документа, средства Школе нити потрошни материјал без одобрења директора;

**Члан 15.**

Наставник је обавезан да у Школу дође најмање 10 минута пре почетка наставе.

Дежурни наставник је обавезан да у Школу дође најмање 30 минута пре по­чет­ка наставе у смени.

**Члан 16.**

Поред обавеза из члана 14.,наставник је дужан да:

1) да долази на време на часове;

2) поштује распоред дежурстава, распоред за допунску, додатну наставу, распоред часовa, и остале распореде који одреди директор.

3) Наставник који планира одсуство са посла, ван разлога предвиђених законом, дужан је да о томе упути писаних захтев директору школе, у коме ће навести разлоге и период одсуства.

Одсуство је могуће реализовати само на основу одобрења директора школе.

**Члан 17.**

Дежурни наставник дежурство обавља пре почетка смене, за време свих одмора и до краја смене док не дођу дежурни из следеће смене или док се не заврши настава у другој смени.

**Члан 18.**

Дежурни наставник:

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) ради испуњавања својих обавеза, сарађује с директором и другим лицима запосленим у Школи;

4) води уредно књигу дежурства и у њу уписује све што се значајно десило тог дана;

5) обавештава директора о недоласку наставника на наставу ради обезбеђења замене;

6) обавља друге послове предвиђене актима школе.

**Члан 19.**

Дежурство се обавља у ходницима, у приземљу, на спрату и у школском дворишту, а по потреби и на другим местима, у складу са распоредом дежурства.

Главни дежурни наставник утврђује присуство и одсуство дежурних наставника и о томе води евиденцију.

Главни дежурни наставник дежура и координира рад дежурних наставника.

Организација дежурства обухвата распоред и план реализације дежурства те смене, а реализују је наставници те смене.

Сваки наставник обавља дежурство на месту које је одређено распоредом дежурства.

У смени дежура четири наставника распоређених у скаду са распоредомдежурства наставника: у малој школи, на спрату, у приземљу, у холу и школском дворишту.

У периоду лепог времена, сви дежурни наставници, осим главног дежурног, за време великог одмора заједно са ученицима излазе у двориште и старају се о одржавању реда приликом изласка и уласка ученика у школску зграду. Главни дежурни наставник остаје на дежурству у холу и улазу у школу.

**Члан 20.**

Домар је обавезан да, осим у време када обавља послове у другим деловима Школе или користи одмор у току дневног рада, дежура у улазном холу Школе.

**Члан 21.**

Чистачица је обавезна да пре и после одржавања хигијене у просторијама у којима се одвија рад наставника и других запослених, дежура у холу или ходнику Шко­ле, односно испред просторија у којима одржава хигијену.

За време у које чистачица користи дневни одмор или је из других разлога одсутна са свог радног места, друге чистачице преузимају надзор над њеним радним мес­том, у складу са распоредом који утврђује директор Школе.

**Члан 22.**

Домар и чистачице обавезни су да без одлагања обавештавају дежурног нас­тав­ника или директора о свакој промени која може довести до нарушавања реда и безбедности у Школи.

Свакодневно прегледају учионице, фискултурну салу и остале просторије у школи, утврђују стање објекта и опреме и о томе обавештавају директора.

**Члан 23.**

Забрањен је боравак и кретање запослених у просторијама школе после радног времена, осим ако се ради о продуженом раду или ако је запослени дошао ради обављања одређеног посла, по претходном налогу, односно одобрењу директора школе.

**Члан 24.**

Међусобни односи наставника, осталих запослених у школи и ученика заснивају се на узајамном поштовању, разумевању и сарадњи у остваривању васпитне улоге школе.

**III ПОНАШАЊЕ УЧЕНИКА**

**Члан 25.**

Ученици су обавезни:

1) да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да се придржавају одлука органа Школе;

3) да поступају по налогу директора, наставника и струч­них сарадника;

4) да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском ста­решини, а по потреби и другим лицима запосленим у Школи;

5) да редовно похађају наставу и друге облике образовно-васпитног рада и да уредно извршавају своје школске обавезе;

6) да не кaснe на наставу нити на друге облике образовно-васпитног рада;

7) да савесно раде на усвајању знања, вештина и вредносних ставова пропи­са­них школских програмом;

8) да прате сопствени напредак и да извештавају о томе наставнике и родите­ље;

9) да у поступку оцењивања покажу своје стварно знање без коришћења раз­них облика преписивања и других недозвољених облика помоћи;

10) да не ометају извођење наставе и да не напуштају час или други облик образовно-васпитног рада без претходног одобрења наставника;

11) да поштују личност других ученика, наставника и осталих запослених у Шко­ли;

12) да се уљудно понашају према другим ученицима, запосленима у Школи, родитељима и трећим лицима;

13) да благовремено правдају изостанке;

14) да чувају имовину Школе и чистоћу и естетски изглед школских просто­ри­ја и школског дворишта;

15) да се старају о очувању животне средине и да се понашају у складу с пра­ви­лима еколошке етике;

16) да се уздржавају од уношења било каквих измена у школској евиденцији;

17) да за време образовно-васпитног рада поштују забрану употребе мобилног телефона и свих других средстава којима се може ометати рад;

18) да у згради Школе нити у школском дворишту, за време обављања обра­зов­но-васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

19) да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

20) да се уздржавају од изазивања туче и учествовања у тучи;

21) да се уздржавају од изражавања националне, расне и верске нетрпељивос­ти;

22)да се уздржавају од уласка у зборницу и друге службене просторије без позива односно одобрења;

23) да се не задржавају у ходницима школе за време часа;

24) да не излазе из школског дворишта за време трајања одмора;

25) да се стара о личној уредности и пристојном изгледу;

26) да уредно и благовремено обавештава родитеље о свом учењу и владању, оценама, порукама одељенског старешине и других наставника;

27) да доноси уџбенике, прибор, опему и друга средства неопходна за рад на часовима;

28) да извршава задатке које му даје одељенски старешина и наставници;

***Односи међу ученицима***

**Члан 26.**

Односи међу ученицима заснивају се на међусобној сарадњи и помоћи, другарству, пријатељству, уважавању и поштовању личности и пристојном опхођењу.

Међусобне неспоразуме и сукобе ученици решавају у оквиру одељенске заједнице, уз посредовање одељењског старешине, психолога, педагога или дежурног наставника.

Ученик је дужан да поштује личност других ученика, наставника и осталих запослених у школи и пристојно се понаша према њима.

Међусобне неспоразуме и сукобе ученика и наставника решава директор школе у сарадњи са школским психологом и педагогом.

Ученик који се понаша непримерено, грубо, агресивно и некултурно према другим ученицима, запосленима и трећим лицима, дисциплински одговара за своје понашање, у складу са одредбама Закона, Статута и другог општег акта школе.

***Лични изглед ученика***

**Члан 27.**

Ученици су дужни да у школу долазе уредни, у пристојној одећи, са пристојним фризурама.

Забрањене су: тетоваже, пирсинг, фарбање косе, кратке сукње – 20 цм (и више) изнад колена, папуче, високе потпетице, исцртавање обрва, истицање навијачких и других обележја која су непримерена (подстичу непријатељство или вређају осећања других ученика).

***Улаз и излаз ученика из школе***

**Члан 28.**

Уколико Наставничко веће оцени да је неопходно да поред ангажованог лица за физичко обезбеђење ученика дежурају и ученици, донеће одлуку о увођењу дежурних ученика

**Члан 29.**

Ради уласка у школу и изласка из школе одређују се посебни улази, односно излази за ученике школе.

**Члан 30.**

Ученици су обавезни да поштују термине утврђене за почетак наставе и осталих ваннаставних активности.

У зграду и у учионицу се улази без галаме, трчања и гужве.

Ученици су обавезни да буду у Школи најмање пет минута пре почетка нас­таве или другог облика образовно-васпитног рада.

**Члан 31.**

Пет минута пре почетка наставе, на звук првог звона, ученици су обавезни да буду спремни за улазак у Школу у складу с налогом дежур­ног наставника.

За време хладног и/или кишовитог времена, ученици се, у складу са одлуком дежурног наставника, за одлазак на наставу припремају у ходнику.

**Члан 32.**

На знак дежурног наставника, ученици у реду и миру крећу према својим учи­о­ницама.

У време оглашавања другог звона, односно звона за почетак часа, ученици тре­ба да буду у својим учионицама и да мирно чекају долазак наставника.

Уколико је реч о учионицама које откључава наставник, ученици у реду и миру чекају наставника испред учионице.

**Члан 33.**

Ученик који је закасниo на час не сме се задржавати у холу, ход­ни­цима, санитарним просторијама и другим просторијама Школе, већ одмах улази у учионицу или другу просторију у којој се изводи настава његовог одељења, и при­сус­твујe часу.

После јављања наставнику и давања обавештења о разлогу кашњења, по одобрењу наставника, ученик одлази на своје место, при чему не сме узнемиравати остале ученике, већ ће се одмах укључити у праћење наставе, а уколико му је потребно објашњење у вези са наставом, обратиће се наставнику.

**Члан 34.**

По завршетку школских обавеза, ученици у реду и миру излазе из Школе,напуштају школску зграду и двориште.

Изузетно, ученици могу остати у згради, ако је то предвиђено планом рада школе.

Приликом одласка из школе ученици односе све своје ствари.

**Члан 35.**

Ако ученичка организација, односно ученички парламент школе жели да одржи састанак или обавља неку другу активност после наставе, треба да се обрати директору школе, ради добијања сагласности и да обавести дежурног запосленог о томе.

**Члан 36.**

Ако наставник касни на час, ученици стоје испред учионице и чекају у тишини наставника.

Ако наставник не дође, а стручна замена се не може обезбедити до краја часа, ученици су у обавези да поступају у складу са упутствима особе задужене за бригу о њима.

***Редар***

**Члан 37.**

Одељењски старешина сваке недеље одређује по два редара.

Редар:

1) проветрава учионицу пре почетка наставе и за време великог одмора, припрема прибор и остала наставна средства потребна за рад, и обавља друге радње са циљем да се учионица припреми за наставу;

2) извештава наставника о одсутним ученицима;

3) чува личне предмете, књиге и прибор ученика;

4) пријављује наставнику сваки нестанак или оштећење имовине Школе, ученика или запослених лица;

5) обавештава наставника о променама које могу утицати на безбедност ученика и/или других лица;

6) по налогу предметног наставника доноси наставна средства, учила и прибор;

***Време одмора***

**Члан 38.**

Почетак и завршетак часа, као и време уласка у школску зграду и учионице објављује се звоњењем, према утврђеном распореду.

Између часова одмори трају 5 минута, с тим што велики одмор траје 20 минута.

Велики одмор је између другог и трећег часа у обе смене.

За време великог одмора ученици излазе из учионице у ходник или двориште, зависно

од временских прилика, али не могу излазити из школског дворишта.

За време одмора ученици су дужни да одржавају дисциплину, да чувају школску имовину и да воде рачуна о свом угледу и угледу школе.

За време одмора редари отварају прозоре, бришу таблу, припремају прибор за извођење наставе за следећи час.

Пре повратка ученика са одмора редари затварају прозоре.

***Одсуствовање ученика***

**Члан 39.**

Одсуствовање ученика са појединог часа одобрава предметни наставник, а одсуствовање са наставе у току дана одобрава одељењски старешина.

**Члан 40.**

Изостајање ученика до 3 дана због болести или повреде може се правдати писаном изјавом родитеља.

Поновно изостајање до 3 дана и изостајање ученика више од 3 дана због болести или повреде може се правдати само лекарским уверењем.

О оправданости изостајања ученика до 3 дана из других разлога, одлучује одељењски старешина, на писани захтев родитеља.

О оправданости изостајања ученика од 3 до 10 дана одлучује директор на основу захтева родитеља.

О оправданости изостајања ученика преко 10 дана одлучује Наставничко веће на основу захтева родитеља.

Сваки захтев односно изјава родитеља мора да буде предата лично од стране родитеља.

**Члан 41.**

Ученик или његов родитељ, односно старатељ обавезан је да изостајање с наставе оправда у року од 8 дана од дана престанка разлога за изостајање.

По истеку рока из претходног става овог члана, сматраће се да је изостајање ученика било неоправдано и то ће се евидентирати.

Одредбе овог члана Правилника сходно се примењују и ако се ради о изостајању ученика с других обавезних облика образовно-васпитног рада, као и ако се ради о кашњењу ученика на наставу и друге облике образовно-васпитног рада.

Последице неоправданог кашњења на час или одласка са часа без одобрења истоветне су последицама неприсуствовања целом часу.

***Премештање ученика у дрго одељење истог разреда***

**Члан 42.**

Када је то у најбољем интересу ученика и одељења, а по стручној процени психолошко-педагошке службе из разлога постизања позитивних развојних ефеката, директор школе може донети одлуку о премештању ученика у друго одељења истог разреда.

***Понашање ученика за време извођења екскурзија и рекреативне наставе***

**Члан 43.**

За време извођења екскурзија и наставе у природи ученици су обавезни:

1) да се културно и пристојно понашају;

2) да говоре културним тоном (без вике);

3) да се културно обраћају друговима, наставницима, непознатим људима, возачу аутобуса;

4) да одржавају хигијену у аутобусу, хотелској соби и осталим хотелским просторијама;

5) да не уништавају културно-историјске знаменитости;

6) да не уништавају угоститељске објекте у којима су смештени;

7) да се одговорно понашају према својим и туђим стварима (гардероби, мобилним телефонима и другим техничким стварима, новцу...);

8) да поштују временски распоред дневних активности (распоред устајања,обедовања као и сатнице путовања );

9) да буду прикладно одевени и да одржавају личну хигијену;

10) да не врше вербално или физичко насиње;

11) да не пуше, не уносе и не конзумирају алкохол и опојна средства;

12) да не излазе из објекта без дозволе наставника.

***Понашање ученика током матурске вечери***

**Члан 44.**

Понашање ученика током матурске вечери подразумева:

1) поштовање старијих;

2) пристојно понашање (без агресивног,рушилачког понашања, ломљења, туче, вређања, итд.)

***Права и обавезе ученика у вези са заштитом на раду***

**Члан 45.**

Ученик, у вези са заштитом на раду, има права и обавезе:

1) да се пре почетка рада у школској радионици, хемијској лабораторији, и другим местима где може доћи до повреде, упознају са опасностима на раду, и мерама заштите на раду;

2) да се служи личним заштитним средствима и опремом за одговарајуће послове, наменски их користи и правилно рукује њима и одржава их у исправном стању,

3) да са потребном пажњом обавља послове ради обезбеђења свог и живота и здравља других ученика и запослених;

4) да пријави свој здравствени недостатак или болест која се не може установити обичним прегледом, а може имати утицаја на његову безбедност или безбедност других;

5) да одмах обавести одговорно лице о кваровима које је проузроковао или их је приметио, а који би могли да угрозе безбедност ученика и запослених;

6) да одбије извођење наставе ако му прети непосредна опасност по живот или здравље због тога што нису спроведене одговарајуће мере – све док се ти недостаци не отклоне;

***Учешће ученика и запослених у противпожарној заштити***

**Члан 46.**

Ради очувања живота ученика и запослених и очувања имовине школе, ученици и запослени се оспособљавају за руковање уређајима, опремом и другим средствима намењеним гашењу пожара и спасавању људи и имовине.

**Члан 47.**

Оспособљавање ученика и запослених спроводи школа уз сарадњу и стручну помоћ ватрогасних организација.

**Члан 48.**

Секретаријат школе прима ученике сваког радног дана у времену од 10 до 13 часова.

Библиотека школе ради са ученицима сваког радног дана по унапред утврђеном распореду.

**Члан 49.**

Обавештења ученицима школе дају се преко књиге обавештења, или на други погодан начин, као што су обавештења преко огласне табле.

Средства оглашавања могу да користе и ученичке организације, односно ученички парламент у школи, уз претходни договор са директором школе.

***Забрана пушења, уношења експлозивног материјала и опасних предмета***

**Члан 50.**

Пушење се забрањује у школском дворишту и у школској згради у којој се обавља васпитно-образовна делатност.

**Члан 51.**

Забрањено је у школску зграду и двориште уношење експлозивног материјала, оружја, бодежа, као и других опасних предмета.

***Одговорност ученика***

**Члан 52.**

Ученик треба да поштује правила понашања, а уколико их повреди школа појачава васпитни рад са учеником у оквиру одељенске заједнице, стручним радом одељенског старешине, психолога, педагога, посебних тимова, уз обавезно учешће родитеља, односно старатеља ученика.

Ученик који прекрши правила понашања школе може да одговара за лакшу повреду обавезе утврђену Статутом и другим општим актом школе, за тежу повреду обавезе, ако је та обавеза у време извршења била прописана Законом или посебним законом и за повреду забране, у складу са Законом.

**IV ПОНАШАЊЕ РОДИТЕЉА И ТРЕЋИХ ЛИЦА**

**Члан 53.**

Родитељи и трећа лица (у даљем тексту: остала ли­ца) обавезни су да поштују Правила и друге опште акте Школе.

**Члан 54.**

Остала лица обавезна су да се приликом уласка у школску зграду јаве ангажованом лицу за физичко обезбеђење ученика или домару или чистачици, ради евидентирања.

**Члан 55.**

Остала лица обавезна су да се према ученицима, запосленима и другим лици­ма која се затекну у школској згради или школском дворишту понашају уљудно.

Забрањен је боравак и кретање oсталих лица у просторијама школе за време одржавања часа, осим ако се ради о унапред заказаном састанку са одељенским старешином или доласку по позиву.

**Члан 56.**

Родитељи, поред обавеза које су заједничке за сва остала лица, имају и следеће обавезе:

1) да благовремено обавештавају Школу о спречености свог детета да присуствује настави и да правдају изостанке свог детета;

2) да на позив органа Школе, педагога, психолога или наставника дођу у Школу;

3) да редовно измирују новчана дуговања према Школи;

4) да редовно долазе на родитељске састанке и да се интересују за учење и вла­дање свог детета;

5) да учествују у раду органа Школе чији су чланови;

6) прати понашање, учење и успех свог детета и редовно информише о томе;

7) сарађује са одењенским старешином;

8) поштује налоге и предлоге дежурног наставник;

9) поштује налоге лица ангажованог за физичко обезбеђење ученика;

10) писменим захтевом траже одобрење за изостанак ученика са наставе (из разлога који нису болест ученика).

**Члан 57.**

Групне посете лица која нису запослени или ученици школе, дозвољене су само по одобрењу директора школе.

### V ПРЕЛАЗНЕ И ЗАВРШНЕ ОДРЕДБЕ

**Члан 58.**

За спровођење ових правила одговоран је директор школе.

**Члан 59.**

Правилник ступа на снагу осмог дана од дана објављивања на огласној табли Школе.

**Члан 60.**

Ступањем на снагу овог правилника престаје да важe Правила понашања Основне школе „Васа Живковић" број: 77 од 26.02.2014. године.

 Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ***Биљана Дубаић Стојаков***

Правилник заведен под деловодним бројем 893 од 17.05.2018. године, објављен на огласној табли Школе дана\_\_\_\_\_\_\_\_\_\_\_\_.2018. године.